Misdaadintelligensiehoof ‘nog ŉ Zuma-kader’ | Maroela Media
Dr. Pieter Groenewald, leier van die VF Plus, het Donderdag gesê genl.maj. King Bhoyi Ngcobo, wat pas as waarnemende afdelingskommissaris vir misdaadintelligensie aangestel is, is “duidelik net nog ŉ ontplooiing van ŉ lojale kader van pres. Jacob Zuma”.
Ngcobo is vandeesweek in die posisie aangestel nadat lt.genl. Lesetja Mothiba, waarnemende nasionale polisiekommissaris, besluit het om genl.maj. Pat Mokushane terug te skuif na sy permanente posisie as die provinsiale hoof van beskerming- en veiligheidsdienste in die Noord-Kaap. Mokushane is van die amp as waarnemende hoof van misdaadintelligensie onthef te midde van bewerings dat hy geld van misdaadintelligensie misbruik en sy eie ondernemings uit sy polisiekantoor bedryf het.
Groenewald het egter in ŉ verklaring gesê hoewel dit voorkom asof Ngcobo met sy 20 jaar lange diens in die polisie redelike ervaring het, is daar ŉ wolk van omstredenheid oor sy kop weens bewerings dat hy sy matrieksertifikaat vervals het.
“Voordat Ngcobo vir ŉ kort tydperk waargeneem het as hoof van intelligensie met Richard Mdluli se skorsing, was hy ŉ persoonlike lyfwag van die president en dus baie na aan die staatshoof,” het Groenewald gesê. Volgens hom is dit duidelik dat Zuma algehele beheer oor die verskillende afdelings van die intelligensiedienste, waaronder misdaadintelligensie wil hê.
“Die vorige waarnemende hoof van misdaadintelligensie [Mokushane] is juis vervang omdat hy ŉ vervalste sekerheidsklaring verkry het. Dit laat vrae ontstaan oor die geloofwaardigheid van die proses van sekerheidsklarings. Die vraag kan daarom gevra word: Hoe geloofwaardig gaan Ngcobo se klaring wees?” het Groenewald laat hoor.
“Hierdie aanstelling laat ook kommer ontstaan oor die toekomstige aanstelling van ŉ permanente nasionale polisiekommissaris. Dit is duidelik dat Zuma hom met lojaliste omring en nie sal skroom om weer ŉ politieke aanstelling in dié pos te maak nie.
“Die polisie is in ŉ krisis omdat sy topbestuur nie op peil is nie, weens waarnemende aanstellings in strategiese poste, en omdat politieke ontplooiings nie ŉ hoë prys stel op kundigheid en ervaring nie.”
O maggies!! Ek hoop van harte hy kan wel die pos sonder oogklappe aanpak. Suid-Afrika het beslis nie n “kader” nodig nie, veral nie die polisie wat elke landsburger moet beskerm en dien nie.
Dit is omdat onbevoegde mense aangestel word dat ons land nie meer veilig is nie , die kriminele doen net wat hulle wil . Ons benodig Senior Polisie vir die mense , nou word senior Polisie aangestel vir die staat ?????
Hou tret met die realiteit en laat vaar jou hoop.
Dit gaan al lankal nie meer om kundige mense met goeie leiers vermoens aan te stel nie dit gaan net oor politieke inmenging, beskerming van sekere persone. Dit gaan al lankal nie meer oor die veiligheid van elke landsburger en wets gehoorsame persone nie
Dit is tyd dat almal besef waarmee die president besig is. Die weermag, polisie, intilligensie, staatskas, noem op, alles waarmee hy mag in die land kan behou is totaal onder sy beheer. As hy nie kwytskelding kry van alles nie gaan Mugabe soos n kleuter lyk teen hom. Hy sal mag net vat en hoe gaan hy gekeer word? Kyk na sy persoonlike lyfwagte. Die man gaan daar bly